پاکستاني چارواکو د طالب مشرانو سره ملاقات کړی
د اپریل په میاشت کې د روسیې په کوربتوب د ماسکو په ښار کې د پاکستان، چین او یو شمیر نورو هېوادونو په ګډون یوه غونډه جوړه شي. دغې غونډې ته افغان استازي هم رابلل شوي دي.
پاکستاني چارواکو د سولې خبرو ته د طالبانو د هڅولو په موخه په اسلام آباد کې د یو شمیر طالب مشرانو په ګډون غونډه جوړه کړې وه. اېسوسي ایټیډ خبري ادارې د دوو طالب مشرانو په حواله خبر ورکړی چې طالبانو پدې غونډې کې خپلې غوښتنې څرګندې کړي دي. دغو طالب مشرانو د پاکستاني چارواکو د ویرې غوښتي چې نومونه یې ښکاره نه شي. د اسلام اباد په غونډې کې د طالبانو د غوښتنو په اړه جزئیات نه دي ورکړل شوي. نړیوالو قدرتونو د سولې په مذاکراتو کې د طالبانو د حاضرولو په هدف پاکستاني چارواکي تر سخت فشار لاندې نیولي دي. په افغانستان کې د طالبانو د حاکمیت تر ختمېدو وروسته، یو شمیر وسله وال په پاکستان کې امن پناه ځایونه جوړ کړي دي. په اسلام آباد کې د طالبانو او پاکستاني چارواکو د لیدنې په اړه د راپورونو تر خپرېدو وروسته، افغان چارواکي وايي چې د روسیې لخوا جوړیدونکې غونډې کې طالبانو ته د ګډون بلنه نه ورکول کیږي. په پام کې ده چې د اپریل په میاشت کې د روسیې په کوربتوب د ماسکو په ښار کې د پاکستان، چین او یو شمیر نورو هېوادونو په ګډون یوه غونډه جوړه شي.دغې غونډې ته افغان استازي هم رابلل شوي دي. د ملي امنیت په چارو کې د افغانستان د جمهور رئیس سلاکار، محمد حنیف اتمر آزادي راډیو ته وویل چې روسیه او افغانستان په را روانه غونډه کې د یو شمېر نورو هېوادونو په حضور کې د افغانستان د سولې او د ترهګرۍ پر وړاندې د مبارزې پر موضوع بحث کوي. اتمر وویل: "په هغه غونډه کې چې اپریل میاشت کې په ماسکو کې جوړېږي او په کې ۱۲ هېوادونو ته بلنه ورکړل شوې طالبانو ته په کې بلنه نه ده ورکړل شوې. دا مهمه ناسته د دولتونو ترمنځ ده او دولتونه د یادو شرایطو او د سولې په اړه د روسیې او افغانستان د ګډ دریځ په اړه بحث کوي." اتمر تیره اونۍ ماسکو ته د خپل سفر په مهال وویلي وو چې افغانستان روس خپل مهم سیمه ییز متحد بولي او د ګډ سیمه ییز ګواښ په توګه له ترهګرۍ سره مبارزه کې د دغه هېواد همکاري ارزښتمن بولي. (دغه خبر د وي او ای اشنا د ویب پاڼې نه اغستل شوی)